
KRETINGOS RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ NUOSTATAI

I. BENDROSIOS NUOSTATOS



1. Vietinės rinkliavos už komunalinių atliekų surinkimą ir tvarkymą nuostatai (toliau-Nuostatai) reglamentuoja vietinės rinkliavos mokėtojų registro sudarymą, vietinės rinkliavos apskaičiavimą, vietinės rinkliavos mokėjimą, išieškojimą ir apskaitą.



2. Nuostatai galioja visoje Kretingos rajono savivaldybės teritorijoje.

II. PAGRINDINĖS SĄVOKOS



3. Nuostatuose naudojamos šios sąvokos:



3.1. Komunalinės atliekos - buitinės (buityje susidarančios) ir kitokios atliekos, kurios savo pobūdžiu ar sudėtimi yra panašios į buitines atliekas.



3.2. Komunalinių atliekų turėtojas –asmuo, kuris turi komunalinių atliekų.



3.3. Komunalinių atliekų tvarkymas - šių atliekų surinkimo, vežimo, naudojimo ir šalinimo veikla, taip pat atliekų tvarkymo veiklos priežiūra bei atliekų šalinimo vietų priežiūra po jų uždarymo.



3.4. Leidimas - taršos integruotos prevencijos ir kontrolės leidimas, rengiamas ir išduodamas Aplinkos ministerijos nustatyta tvarka.



3.5. Rinkliavos administratorius – juridinis asmuo, kuriam teisės aktų nustatyta tvarka pavesta administruoti Vietinės rinkliavos surinkimą.



3.6. Vietinė rinkliava už komunalinių atliekų surinkimą iš atliekų turėtojų ir atliekų tvarkymą (toliau - Vietinė rinkliava) - tai Kretingos rajono savivaldybės tarybos (toliau – savivaldybės Taryba) sprendimu už komunalinių atliekų surinkimą iš komunalinių atliekų turėtojų ir jų tvarkymą nustatyta privaloma įmoka, galiojanti savivaldybės teritorijoje, kurią kiekvienas komunalinių atliekų turėtojas privalo sumokėti šiuose Nuostatuose nustatyta tvarka.



3.7. Vietinės rinkliavos mokėtojai - komunalinių atliekų turėtojai, privalantys mokėti vietinę rinkliavą, išskyrus juridinius asmenis ir juridinių asmenų padalinius, turinčius Leidimus, kuriuose nustatyti atliekų tvarkymo reikalavimai negali būti įvykdyti savivaldybės organizuojamoje atliekų tvarkymo sistemoje.



3.8. Faktinė gyvenamoji vieta – vieta, kur asmuo nuolat ar daugiausia gyvena, laikydamas tą vietą savo asmeninių, socialinių ar ekonominių interesų buvimo vieta



4. Kitos Nuostatuose vartojamos sąvokos suprantamos taip, kaip jos apibrėžtos teisės aktuose.

III. VIETINĖS RINKLIAVOS MOKĖTOJAI IR JŲ REGISTRAVIMAS



5. Vietinė rinkliava nustatoma visiems Kretingos rajono savivaldybės komunalinių atliekų turėtojams, išskyrus juridinius asmenis ir juridinių asmenų padalinius, turinčius Leidimus, kuriuose nustatyti atliekų tvarkymo reikalavimai negali būti įvykdyti savivaldybės organizuojamoje komunalinių atliekų tvarkymo sistemoje.



6. Vietinės rinkliavos mokėtojų registrą organizuoja ir tvarko Rinkliavos administratorius.



7.Rinkliavos administratorius sukuria ir administruoja Kretingos rajono savivaldybės Vietinės rinkliavos mokėtojų registro duomenų bazę, kuriai sukurti gali naudotis VĮ Registrų centro, Gyventojų registro tarnybos prie Lietuvos Respublikos vidaus reikalų ministerijos, Mokesčių mokėtojų registro, Valstybinio socialinio draudimo fondo valdybos ir kitų subjektų turimais duomenimis.



8. Rinkliavos administratorius Vietinės rinkliavos mokėtojų registro duomenų bazėje registruoja ir tvarko šiuos duomenis apie Vietinės rinkliavos mokėtojus:



8.1. fizinio asmens - vardas, pavardė, juridinio asmens - pavadinimas;



8.2 .mokėtojo adresas;



8.3. mokėtojo kodas;



8.4. fizinio asmens deklaruota ar faktinė gyvenamoji vieta ir kartu gyvenantieji šeimos nariai bei faktiškai gyvenantys ar deklaravę gyvenamąją vietą kiti asmenys;


8.5. nekilnojamojo turto savininko ar naudotojo vardas, pavardė arba juridinio asmens pavadinimas;



8.6. nekilnojamojo turto adresas;



8.7. nekilnojamojo turto pagrindinė naudojimo paskirtis;



8.8. nekilnojamojo turto bendras plotas;



8.9. kiti duomenys, būtini Vietinės rinkliavos mokėtojų registrui administruoti.



9. Vietinės rinkliavos registrui būtini duomenys renkami, tvarkomi, saugomi ir naudojami laikantis Lietuvos Respublikos asmens duomenų teisinės apsaugos įstatymo reikalavimų.

IV. VIETINĖS RINKLIAVOS DYDŽIO APSKAIČIAVIMAS IR VIETINĖS RINKLIAVOS DYDŽIAI



10. Vietinės rinkliavos dydžiai apskaičiuojami ir perskaičiuojami vadovaujantis savivaldybės Tarybos patvirtinta Kretingos rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą skaičiavimo metodika (toliau - Metodika).



11. Rinkliavos administratorius atsako už Vietinės rinkliavos dydžio apskaičiavimą ir pateikimą rajono savivaldybės Tarybai. Visa informacija, susijusi su Vietinės rinkliavos dydžių apskaičiavimu ir taikymu, yra viešai prieinama.



12. Vietinės rinkliavos dydžius nustato savivaldybės Taryba teisės aktų nustatyta tvarka.



13. Vietinės rinkliavos dydis apskaičiuojamas toks, kad gautos įplaukos kompensuotų visas komunalinių atliekų tvarkymo sistemos sąnaudas.



14. Vietinė rinkliava apskaičiuojama litais be centų už mokestinį laikotarpį - kalendorinius metus. Apskaičiuotas vietinės rinkliavos dydis metams apvalinamas: 1 – 49 centų atmetama, 50 - 99 centų laikoma 1 Lt.



15. Visiems komunalinių atliekų turėtojams Kretingos rajono savivaldybės teritorijoje nustatomi Vietinės rinkliavos dydžiai, kai vienos tonos atliekų tvarkymo sąnaudos yra 205,06 Lt (iš jų, vienos tonos atliekų surinkimo ir transportavimo sąnaudos yra 137,32 Lt).



16. Mažiausias laikotarpis, už kurį Vietinės rinkliavos mokėtojui gali būti skaičiuojama  Vietinės rinkliavos įmoka,– vienas mėnuo.


17. Vietinės rinkliavos dydžiai yra nurodyti šių Nuostatų priede.


18. Kretingos rajono savivaldybės administracijos direktoriaus įsakymu sudaryta nuolatinė Komisija prašymams dėl lengvatų teikimo už vietinę rinkliavą už komunalinių atliekų surinkimą iš atliekų turėtojų ir atliekų tvarkymą nagrinėti ir siūlymams savivaldybės Tarybai teikti (toliau – Komisija) gali nustatyti faktinę nekilnojamojo turto naudojimo paskirtį ir/arba vykdomos veiklos pobūdį ir priskirti Atliekų turėtoją pagal jo pateiktą prašymą kitai Atliekų turėtojų grupei. Rinkliavos administratorius, vadovaudamasis tokiu Komisijos nutarimu, perskaičiuoja Vietinės rinkliavos įmokas ir išsiunčia mokėtojui patikslintus mokėjimo pranešimus Nuostatuose nustatyta tvarka.


19. Komisija gali nustatyti faktinę nekilnojamojo turto naudojimo paskirtį ir/arba vykdomos veiklos pobūdį ir priskirti atliekų turėtoją kitai atliekų turėtojų grupei nuo einamųjų metų datos, nurodytos atliekų turėtojo prašyme (nustatyti faktinę nekilnojamojo turto naudojimo paskirtį ir/arba vykdomos veiklos pobūdį ir atliekų turėtoją priskirti kitai atliekų turėtojų grupei nuo 2009 m. rugpjūčio – gruodžio mėnesių Komisija gali iki 2010 m. lapkričio 1 d.). 


20. Atliekų turėtojas prašymą Komisijai nustatyti faktinę nekilnojamojo turto naudojimo paskirtį ir/arba vykdomos veiklos pobūdį ir priskirti jį kitai atliekų turėtojų grupei gali pateikti iki einamųjų metų gruodžio 15 d. (prašymas nustatyti faktinę nekilnojamojo turto naudojimo paskirtį ir/arba vykdomos veiklos pobūdį ir atliekų turėtoją priskirti kitai atliekų turėtojų grupei nuo 2009 m. rugpjūčio – gruodžio mėnesių gali būti pateiktas Komisijai iki 2010 m. spalio 1 d.).


21. Pasikeitus patalpų ar pastatų faktinei naudojimo paskirčiai, atliekų turėtojas per 10 dienų apie tai turi pranešti Rinkliavos administratoriui, kitu atveju, nustačius tokį faktą, Rinkliavos administratorius vietinę rinkliavą pradeda skaičiuoti pagal Nekilnojamojo turto registre nurodytą patalpų ar pastato naudojimo paskirtį



22. Gyventojui, deklaravusiam arba seniūnui nurodžius jo faktinę gyvenamąją vietą Kretingos rajone einamaisiais mokestiniais metais iki einamojo mėnesio 15 dienos, vietinė rinkliava skaičiuojama nuo einamojo mėnesio pradžios, o deklaravusiam arba seniūnui nurodžius faktinę gyvenamąją vietą po einamojo mėnesio 15 dienos, vietinė rinkliava skaičiuojama nuo ateinančio mėnesio 1 dienos.



23. Gyventojui, išvykusiam iš Kretingos rajono per mokestinius metus ir gavusiam iš Gyventojų registro tarnybos arba seniūnijos, kurioje faktiškai gyveno iki išvykimo, patvirtinimą apie  gyvenamosios vietos pasikeitimą, vietinė rinkliava perskaičiuojama nuo išvykimo mėnesio 1 dienos, jeigu asmuo išvyko iki 15 d., ir nuo ateinančio mėnesio 1 d., - jeigu asmuo išvyko po 15 d.



24. Savivaldybės Taryba sprendimu gali indeksuoti Vietinės rinkliavos dydžius kartą per metus, taikydama metinį vartojimo kainų indeksą, jei jis didesnis kaip 1,1.



25. Rinkliavos administratorius turi teisę vieną kartą per metus iki spalio1 dienos teikti savivaldybės Tarybai Metodikoje nustatyta tvarka perskaičiuotus Vietinės rinkliavos dydžius bei jų pagrindimą.

V. VIETINĖS RINKLIAVOS NETAIKYMO ATVEJAI IR TVARKA


26. Vietinė rinkliava netaikoma:


26.1. asmenims, išvykusiems mokytis į dienines švietimo įstaigas, esančias ne rajono savivaldybės teritorijoje; 


26.2. asmenims, išvykusiems į užsienį arba į kitą savivaldybę mokytis, stažuotis, dirbti, į komandiruotę ir kitais tikslais ne trumpiau kaip 30 kalendorinių dienų ir gyvenantiems ne Kretingos rajono savivaldybės teritorijoje;


26.3. asmenims, atliekantiems karinę tarnybą;


26.4.asmenims, kurie gydosi stacionariose sveikatos priežiūros įstaigose ne trumpiau kaip 30 kalendorinių dienų;


26.5. asmenims, kurie atlieka laisvės atėmimo bausmę arba laikomi kardomojo kalinimo vietoje ne trumpiau kaip 30 kalendorinių dienų;


26.6. asmenims, kuriems savivaldybės teritorijoje nuosavybės teise priklausančiose ar teisėtai naudojamose negyvenamosios paskirties patalpose ar pastatuose nevykdoma ūkinė ar komercinė veikla arba šios patalpos ar pastatai netinkami naudoti;


26.7. kaimo bendruomenėms, kurios naudojasi patalpomis, bet jose nevykdo ūkinės-komercinės veiklos.


27. Asmenys, nurodyti 26.1 - 26.5 punktuose, prašymus bei dokumentus dėl Vietinės rinkliavos netaikymo pateikia seniūnijai, kurioje gyvena arba kurioje deklaruota gyvenamoji vieta.


       28. Asmenų, nurodytų 26.6-26.7 punktuose, prašymus ir dokumentus priima ir tvarko Rinkliavos administratorius. 


29. Asmenims, nurodytiems 26.1 ir 26.2 punktuose, Vietinė rinkliava netaikoma pagal seniūnijų seniūnų pateiktą faktinę padėtį patvirtinančią pažymą. Pažyma pateikiama kasmet. Nepateikus dokumento iki gruodžio 15 dienos, Vietinė rinkliava asmeniui už einamuosius metus neperskaičiuojama.


30. Nuostatų 26.3 - 26.5 punktuose nurodytiems asmenims Vietinė rinkliava netaikoma pateikus atitinkamų institucijų išduotus dokumentus. Kad asmeniui Vietinė rinkliava einamaisiais metais nebūtų taikoma, dokumentai turi būti pateikti iki gruodžio 15 dienos. Vietinė rinkliava netaikoma dokumentuose nurodytą laikotarpį, tačiau ne trumpesnį kaip 30 kalendorinių dienų.

         31. Nuostatų 26.6. punkte nurodyti asmenys gali Rinkliavos administratoriui pateikti prašymą netaikyti Vietinės rinkliavos už prašyme nurodytą laikotarpį.


32. Su prašymu turi būti pateikti atitinkamų institucijų išduoti dokumentai (VST, Priešgaisrinės apsaugos ir gelbėjimo tarnybos, Statinių pripažinimo netinkamais naudoti komisijos pažymos ar kt.), kad pastatai ar patalpos netinkamos naudoti.



33. Vietinė rinkliava už einamuosius metus gali būti perskaičiuojama, jeigu dokumentai, nurodyti 32 punkte, pateikiami iki einamųjų metų gruodžio 15 d.


34. Pradėjęs vykdyti veiklą ar išnuomojęs pastatus ar patalpas kitiems asmenims, pastato savininkas ar teisėtas naudotojas privalo per 10 dienų apie tai pranešti Rinkliavos administratoriui. Nustačius faktą, kad Rinkliavos administratoriui nepranešta apie pradėtą vykdyti veiklą, vietinės rinkliavos mokėtojui apskaičiuojama Vietinė rinkliava, taikant rajono savivaldybės Tarybos nustatytą rinkliavos dydį už visą Vietinės rinkliavos netaikymo laikotarpį. 


35. Rinkliavos administratorius gali kreiptis į Komisiją dėl 31 punkte nurodytų Vietinės rinkliavos netaikymo atvejų. Išnagrinėjusi Rinkliavos administratoriaus pateiktus dokumentus ir apžiūrėjusi patalpas ar pastatus, Komisija teikia Rinkliavos administratoriui pasiūlymą taikyti ar netaikyti asmeniui Vietinę rinkliavą.


36. Nuostatų 26.7 punkte nurodytiems asmenims Vietinė rinkliava netaikoma pateikus prašymą, suderintą su seniūnijos seniūnu. Kad asmeniui Vietinė rinkliava einamaisiais metais nebūtų taikoma, prašymas turi būti pateiktas iki gruodžio 15 dienos. 


37. Sprendimą netaikyti rinkliavos Nuostatų 26.1-26.7 punktuose nurodytiems asmenims, pavėlavusiems einamaisiais metais iki gruodžio 15 d. pateikti prašymus, gali priimti tik rajono savivaldybės Taryba.


38. Kretingos rajono savivaldybės administracijos seniūnijos priima ir tvarko 26.1.- 26.5  punktuose nurodytų asmenų pateiktų prašymų bei dokumentų apskaitą. 


39. Seniūnai arba jų įgalioti asmenys yra atsakingi už dokumentų iš Vietinės rinkliavos mokėtojų priėmimą bei dokumentų kopijų patvirtinimą.


40. Seniūnijos Vietinės rinkliavos mokėtojų prašymus bei dokumentus už einamąjį mėnesį pateikia Rinkliavos administratoriui ne vėliau kaip kito mėnesio 2-ąją  darbo dieną.

        41. Rinkliavos administratorius, vadovaudamasis gautais dokumentais, perskaičiuoja  26.1 - 26.7 punktuose nurodytiems asmenims Vietinę rinkliavą ir parengia bei Nuostatuose nustatyta tvarka pateikia mokėtojams patikslintus mokėjimo pranešimus.  


VI. VIETINĖS RINKLIAVOS MOKĖJIMO TVARKA



42. Vietinės rinkliavos surinkimą organizuoja ir tvarko Rinkliavos administratorius.



43. Pagal Vietinės rinkliavos mokėtojų registro duomenis Rinkliavos administratorius parengia ir du kartus per metus pateikia rinkliavos mokėtojams nustatytos formos mokėjimo pranešimą apie apskaičiuotas mokėtinas Vietinės rinkliavos įmokas ir mokėjimo terminus. 



44. Mokėjimo pranešimai Vietinės rinkliavos mokėtojams už pirmąjį pusmetį pateikiami iki einamųjų metų vasario15 dienos, už antrąjį pusmetį – iki rugpjūčio 15 d. 



45. Vietinės rinkliavos mokėjimo pranešimas siunčiamas patalpų savininkui arba teisėtai patalpas naudojančiam asmeniui.



46. Mokėjimo pranešime yra nurodomi šie duomenys:



46.1.Vietinės rinkliavos mokėtojo, kuriam siunčiamas mokėjimo pranešimas: fizinio asmens - vardas, pavardė, juridinio asmens - pavadinimas;



46.2. Vietinės rinkliavos mokėtojo kodas;



46.3.Vietinės rinkliavos mokėtojo adresas;



46.4. įmokos gavėjas (pavadinimas, įmonės kodas, banko pavadinimas, sąskaitos numeris, įmokos kodas);



46.5. laikotarpis, už kurį apskaičiuota Vietinė rinkliava;



46.6. mokėtina suma (už pusmetį, mėnesį).



47. Mokėjimo pranešime nurodyta Vietinė rinkliava mokama Vietinės rinkliavos mokėtojo pasirinkimu už mokėjimo pranešime nurodytus laikotarpius (pusmetį ar mėnesį). 



48. Vietinė rinkliava sumokama į Rinkliavos administratoriaus mokėjimo pranešime nurodytą specialią sąskaitą.



49. Vietinė rinkliava mokama taip:



49.1. mokant Vietinės rinkliavos įmoką už mėnesį – iki ateinančio mėnesio paskutinės dienos;



49.2. mokant už pusmetį iš karto – ne vėliau, kaip iki kovo 31 dienos ir iki rugsėjo 30 dienos.



50. Vietinė rinkliava gali būti sumokama bankų skyriuose ar naudojantis elektroninės bankininkystės paslaugomis, pašto skyriuose arba kitose Vietinės rinkliavos administratoriaus nustatytose vietose. Už įmokos priėmimo paslaugą moka Vietinės rinkliavos mokėtojas pagal bankų, pašto bei kitų įstaigų nustatytus tarifus.



51. Mokant Vietinę rinkliavą, turi būti užpildomas mokėjimo dokumentas, kuriame privalomai nurodomi šie duomenys:



51.1. Vietinės rinkliavos mokėtojo: fizinio asmens - vardas, pavardė, juridinio asmens - pavadinimas;



51.2. Vietinės rinkliavos mokėtojo kodas;



51.3. Vietinės rinkliavos mokėtojo adresas;



51.4. įmokos gavėjas (pavadinimas, įmonės kodas, banko pavadinimas, sąskaitos numeris, įmokos kodas);



51.5. įmokos suma.



52. Rinkliavos administratorius, praėjus vienam mėnesiui po Nuostatų 49 0punkte nustatytų mokėjimo terminų, savo duomenų bazėje nustato Vietinės rinkliavos skolininkus ir išsiunčia jiems raginimus registruotu laišku sumokėti Vietinę rinkliavą arba atitinkamas jos dalis.



53. Gavęs registruotu laišku raginimą sumokėti Vietinę rinkliavą arba jos dalį, Vietinės rinkliavos mokėtojas privalo nurodyto dydžio sumą sumokėti per 20 kalendorinių dienų nuo raginimo įteikimo datos.

VII. VIETINĖS RINKLIAVOS IŠIEŠKOJIMAS



54. Vietinės rinkliavos mokėtojams nesumokėjus Vietinės rinkliavos per Nuostatų 53 punkte nurodytą terminą, Rinkliavos administratorius turi teisę pasinaudoti trečiųjų asmenų skolų išieškojimo paslaugomis. Tokiu atveju išlaidas šioms paslaugoms privalo apmokėti skolininkas.

VIII. VIETINĖS RINKLIAVOS GRĄŽINIMO ATVEJAI



55. Vietinės rinkliavos mokėtojui sumokėjus didesnio dydžio nei mokėjimo pranešime nurodytą Vietinę rinkliavą ar neteisingai apskaičiuotą arba neteisėtai išieškotą Vietinę rinkliavą, permokėta suma rinkliavos mokėtojo raštišku prašymu užskaitoma kaip įmoka už būsimą laikotarpį arba jam grąžinama per 30 dienų nuo prašymo gavimo datos. Grąžinama permokėta suma Vietinės rinkliavos mokėtojui pervedama į jo prašyme nurodytą banko sąskaitą.



56. Sumokėta Vietinė rinkliava grąžinama, jeigu prašymas dėl jos grąžinimo pateiktas per vienerius metus nuo grąžinti prašomos rinkliavos sumokėjimo datos ir mokėtojas neturi įsiskolinimo už ankstesnį laikotarpį.



57. Sprendimus dėl rinkliavos ar jos permokos grąžinimo priima Vietinės rinkliavos administratorius.

IX. VIETINĖS RINKLIAVOS APSKAITA



58. Rinkliavos administratorius privalo organizuoti ir tvarkyti Vietinės rinkliavos apskaitą.



59. Rinkliavos administratorius atidaro specialią sąskaitą, kurioje kaupiamos Vietinės rinkliavos lėšos. Lėšos, gautos į sąskaitą, du kartus per mėnesį - iki einamojo mėnesio 15 dienos ir iki einamojo mėnesio paskutinės darbo dienos -  pervedamos į Valstybinės mokesčių inspekcijos prie Lietuvos Respublikos finansų ministerijos sąskaitą Nr. LT 24 7300 0101 1239 4300, nurodant įmokos kodą 54056.



60. Rinkliavos administratorius iki einamųjų metų liepos 30 dienos (išskyrus 2009 metus) ir kitų metų sausio 30 dienos pateikia Kretingos rajono savivaldybės administracijai informaciją apie rinkliavos mokėtojų grupėms apskaičiuotą ir jų sumokėtą Vietinę rinkliavą. Be to, informacija apie Vietinę rinkliavą bei Vietinės rinkliavos mokėtojus teikiama atskiru Savivaldybės ar kitų institucijų prašymu.



61. Rinkliavos administratorius gali kreiptis į Kretingos rajono savivaldybės administraciją dėl beviltiškų skolų pripažinimo. 



62. Beviltiška pripažįstama ta Vietinės rinkliavos mokėtojo mokestinė nepriemoka, kurios neįmanoma išieškoti dėl objektyvių priežasčių:


62.1. mirė rinkliavos mokėtojas (fizinis asmuo);


62.2. likviduotas rinkliavos mokėtojas;


62.3. skolininkas yra bankrutavęs;


62.4. skolininkas (juridinis asmuo) yra išregistruotas iš Juridinių asmenų registro.


63. Mokestinei nepriemokai pripažinti beviltiška Rinkliavos administratorius teikia Kretingos rajono savivaldybės administracijai informaciją ir dokumentų kopijas, reikalingas savivaldybės Tarybos  sprendimo projektui parengti.



64. Vietinės rinkliavos mokėtojo mokestinės nepriemokos, pripažintos beviltiškomis, pasibaigia ir nurašomos iš apskaitos dokumentų, kai savivaldybės Taryba priima sprendimą  jas pripažinti beviltiškomis.

X. VIETINĖS RINKLIAVOS RINKIMO KONTROLĖ IR ATSAKOMYBĖ



65. Vietinės rinkliavos rinkimą kontroliuoja vietos mokesčio administratorius, Valstybės kontrolė, Kretingos rajono savivaldybės kontrolieriai.



66. Rinkliavos administratorius yra atsakingas už Vietinės rinkliavos mokėtojų duomenų bazės organizavimą ir tvarkymą, Vietinės rinkliavos duomenų kaupimą ir apskaitą, Vietinės rinkliavos dydžių rinkliavos mokėtojams apskaičiavimo teisingumą bei mokėjimo pranešimų rinkliavos mokėtojams pateikimą laiku.



67. Už Vietinės rinkliavos mokėjimą laiku atsakingi visi komunalinių atliekų turėtojai – Kretingos rajono savivaldybės teritorijoje esantys fiziniai ir juridiniai asmenys, jų filialai, atstovybės ir bet kokio tipo atskirai esantys struktūriniai ar ūkiniai padaliniai, kuriems teikiama šių atliekų tvarkymo paslauga.

XI. VIETINĖS RINKLIAVOS MOKĖTOJŲ TEISĖS IR PAREIGOS



68. Vietinės rinkliavos mokėtojai turi teisę susipažinti su savo duomenimis, įregistruotais Rinkliavos administratoriaus Vietinės rinkliavos mokėtojų registro duomenų bazėje, bei su visa informacija, susijusia su Vietinės rinkliavos dydžiais.



69. Vietinės rinkliavos mokėtojai turi teisę reikalauti iš Rinkliavos administratoriaus pakeisti ar patikslinti apie juos įregistruotus duomenis, jei tokie duomenys yra neteisingi, netikslūs ar neišsamūs.



70. Vietinės rinkliavos mokėtojai privalo sumokėti savivaldybės Tarybos patvirtintą Vietinę rinkliavą pagal gautus mokėjimo pranešimus iki šių Nuostatų 49 ir 53 punktuose nurodytos datos.



71. Vietinės rinkliavos mokėtojai Rinkliavos administratoriaus prašymu privalo teikti visus duomenis, reikalingus Vietinei rinkliavai apskaičiuoti. 



72. Vietinės rinkliavos mokėtojai, perleisdami nekilnojamąjį turtą, privalo informuoti naują savininką (naudotoją) apie prievolės mokėti Vietinį rinkliavą įvykdymą, o naujas savininkas (naudotojas) turi informuoti Rinkliavos administratorių apie prievolės pradžią ar pasikeitimą.



73. Asmenys, nepateikę duomenų ar pateikę neteisingus duomenis Vietinei rinkliavai apskaičiuoti, ir asmenys, laiku nemokantys Vietinės rinkliavos, pažeidžia šiuos Nuostatus bei kitus atliekų tvarkymą reglamentuojančius teisės aktus ir už tai atsako Lietuvos Respublikos įstatymų nustatyta tvarka.

XII. VIETINĖS RINKLIAVOS LENGVATOS



74. Vietinės rinkliavos lengvatas nustato savivaldybės Taryba atskiru sprendimu.

XIII. VIETINĖS RINKLIAVOS LĖŠŲ PANAUDOJIMAS



75. Vietinės rinkliavos lėšos naudojamos išimtinai komunalinių atliekų tvarkymo sistemos sąnaudoms apmokėti.
XIV. BAIGIAMOSIOS NUOSTATOS



76. Vietinės rinkliavos administravimo veiksmai, nereglamentuoti šiuose Nuostatuose, atliekami vadovaujantis Lietuvos Respublikos įstatymais bei kitais teisės aktais.

_________________________________

